Title: ประกาศกระทรวงเกษตรและสหกรณ์ เรื่อง การรับรองเมล็ดพันธุ์ให้เป็นเมล็ดพันธุ์รับรองตามพระราชบัญญัติพันธุ์พืช พ.ศ. 2518 (ฉบับที่ 1)  พ.ศ. 2536

ประกาศกระทรวงเกษตรและสหกรณ์
เรื่อง
การรับรองเมล็ดพันธุ์ให้เป็นเมล็ดพันธุ์รับรอง
ตามพระราชบัญญัติพันธุ์พืช
พ.ศ. ๒๕๑๘
(ฉบับที่ ๑)
พ.ศ. ๒๕๓๖

โดยที่เป็นการสมควรให้มีการรับรองเมล็ดพันธุ์ให้เป็นเมล็ดพันธ์รับรอง

อาศัยอำนาจตามความในมาตรา ๕ แห่งพระราชบัญญัติพันธุ์พืช
พ.ศ. ๒๕๑๘ มาตรา ๒๘ และมาตรา ๒๘ ทวิ แห่งพระราชบัญญัติพันธุ์พืช พ.ศ. ๒๕๑๘
ซึ่งแก้ไขเพิ่มเติมโดยพระราชบัญญัติพันธุ์พืช (ฉบับที่ ๒) พ.ศ. ๒๕๓๕
รัฐมนตรีว่าการกระทรวงเกษตรและสหกรณ์ออกประกาศไว้ ดังต่อไปนี้

ข้อ ๑ 
ให้ยกเลิกประกาศกระทรวงเกษตรและสหกรณ์ เรื่อง การรับรองพันธุ์พืชให้เป็นพันธุ์พืชรับรองตามพระราชบัญญัติพันธุ์พืช
พ.ศ. ๒๕๑๘ (ฉบับที่ ๑)พ.ศ. ๒๕๒๙

ข้อ ๒ 
ผู้ใดประสงค์จะให้กรมวิชาการเกษตรรับรองเมล็ดพันธุ์ เพื่อออกหนังสือรับรองเป็นเมล็ดพันธุ์รับรอง
ให้ยื่นคำขอตามแบบ ร.ม.๑ ท้ายประกาศนี้ต่อพนักงานเจ้าหน้าที่กองควบคุมพืชและวัสดุการเกษตร
กรมวิชาการเกษตร ก่อนปลูกไม่น้อยกว่า ๓๐ วัน พร้อมตัวอย่างเมล็ดพันธุ์และเอกสาร
ดังต่อไปนี้
๒.๑ ตัวอย่างเมล็ดพันธุ์ในปริมาณไม่น้อยกว่าที่กำหนดไว้ในท้ายประกาศนี้
๒.๒ เอกสารแจ้งรายละเอียดเมล็ดพันธุ์ดังนี้
- ชนิดพืช ชื่อพันธุ์หรือชื่อสายพันธุ์
- แหล่งที่มา
- ลักษณะประจำพันธุ์
๒.๓ เอกสารแจ้งรายละเอียดของการผลิตดังนี้
- สถานที่และขนาดของแปลงปลูก
- วัน เดือน ปี ที่คาดว่าจะปลูกและเก็บเกี่ยว
- แปลงที่ปลูกพร้อมทั้งแผนผังแปลง

ข้อ ๓ 
เมื่อปลูกแล้วผู้ยื่นคำขอต้องแจ้ง วัน เวลา และสถานที่ปลูกเพื่อให้พนักงานเจ้าหน้าที่ตรวจสอบคุณสมบัติได้
และจะต้องทำการผลิตเมล็ดพันธุ์ตามรายละเอียดที่กรมวิชาการเกษตรกำหนด
ภายหลังที่ผลิตเมล็ดพันธ์ตามวรรคหนึ่งแล้ว
ผู้ยื่นคำขอต้องแจ้งให้พนักงานเจ้าหน้าที่ไปดำเนินการสุ่มเก็บตัวอย่างเมล็ดพันธุ์ที่ผลิตได้เพื่อทดสอบตรวจ
และวิเคราะห์คุณภาพ

ข้อ ๔  เมื่อพนักงานเจ้าหน้าที่ได้ดำเนินการตรวจ
ทดสอบ และวิเคราะห์คุณภาพและคุณสมบัติตามข้อ ๓ แล้ว และกรมวิชาการเกษตรเห็นสมควรออกหนังสือรับรองเมล็ดพันธุ์รับรองได้
ให้อธิบดีกรมวิชาการเกษตรออกหนังสือรับรองเมล็ดพันธุ์รับรอง ตามแบบ ร.ม.๒
ข้อ ๕ 
ผู้ได้รับหนังสือรับรองเมล็ดพันธุ์รับรองตามข้อ ๔ ต้องจัดให้มีเครื่องหมายการค้าหรือป้ายชื่อเจ้าของ
และติดหรือปิดป้ายแสดงผลการทดสอบตามข้อ ๔
ตามแบบที่กรมวิชาการเกษตรกำหนดไว้ที่ภาชนะบรรจุเมล็ดพันธุ์รับรอง

ข้อ ๖ 
ภาชนะบรรจุตามข้อ ๕ ต้องผนึกแน่นพร้อมกับผนึกตรากรมวิชาการเกษตร
การรับรองจะสิ้นสุดลงเมื่อมีการทำลายตราผนึกภาชนะบรรจุ

ข้อ ๗ 
ผู้ยื่นคำขอตามข้อ ๒ ต้องเป็นผู้เสียค่าใช้จ่ายให้แก่พนักงานเจ้าหน้าที่ตามที่กำหนดไว้ในประกาศกระทรวงเกษตรและสหกรณ์
เรื่อง ค่าป่วยการค่าพาหนะ ค่าเช่าที่พัก และค่าใช้จ่ายของพนักงานเจ้าหน้าที่
ตามพระราชบัญญัติพันธุ์พืช พ.ศ. ๒๕๑๘ (ฉบับที่ ๑) พ.ศ. ๒๕๓๖

ประกาศฉบับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป[๑]

ประกาศ ณ วันที่ ๓ มิถุนายน ๒๕๓๖
ถวิล 
จันทร์ประสงค์
รัฐมนตรีช่วยว่าการฯ ปฏิบัติราชการแทน
รัฐมนตรีว่าการกระทรวงเกษตรและสหกรณ์

[เอกสารแนบท้าย]

๑.
น้ำหนักตัวอย่างเมล็ดพันธุ์ที่ส่งเพื่อขอหนังสือรับรองเป็นเมล็ดพันธุ์รับรองตามพระราชบัญญัติพันธุ์พืช
พ.ศ. ๒๕๑๘
๒.
คำขอให้ออกหนังสือรับรองเมล็ดพันธุ์ให้เป็นเมล็ดพันธุ์รับรองตามพระราชบัญญัติพันธุ์พืช
พ.ศ. ๒๕๑๘ (ร.ม.๑)
๓. หนังสือรับรองเมล็ดพันธุ์ให้เป็นเมล็ดพันธุ์รับรองตามพระราชบัญญัติพันธุ์พืช
พ.ศ. ๒๕๑๘ (ร.ม.๒)

(ดูข้อมูลจากภาพกฎหมาย)

ศิรวัชร์/ปรับปรุง
๑๙ ตุลาคม
๒๕๖๑

[๑] ราชกิจจานุเบกษา
เล่ม ๑๑๐/ตอนที่ ๑๑๔/หน้า ๖/๑๙ สิงหาคม ๒๕๓๖